झापा र धनकुटा सेमिफाइनलमा
सहिद रामकृष्ण श्रेष्ठ स्मृति प्रतिष्ठानको आयोजनामा भएको प्रदेशस्तरीय महिला फुटबलमा शनिबार आयोजक 
धनकुटा र झापा जिल्ला सेमिफाइनलमा पुगेका छन् ।
धनकुटा — सहिद रामकृष्ण श्रेष्ठ स्मृति प्रतिष्ठानको आयोजनामा भएको प्रदेशस्तरीय महिला फुटबलमा शनिबार आयोजक धनकुटा र झापा जिल्ला सेमिफाइनलमा पुगेका छन् ।पहिलो खेलमा आयोजक धनकुटाले इलाम ११ लाई टाइब्रेकरमा ५–४ गोलले हरायो । ९० मिनेटसम्म दुवैबाट गोल भएन । त्यसपछि टाइब्रेकरका आधारमा विजेता छिनोफानो गरियो । धनकुटाका अञ्जना थुलुङ, सुनीता तामाङ, अन्जिता सन्जेल, सन्ध्या राई र सुस्मिता राईले गोल गरे । इलामका सिजन खवास, अमृता राई, सोमरानी बान्तवा र प्रिया बस्नेत मात्र गोल गर्न सफल भए । इलामकी प्रिया राईको प्रहार धनकुटाकी गोलकिपर सुस्मिता राईले रोकिदिइन् । वुमन अफ द म्याच धनकुटाका अमिता राई भइन् । दोस्रो खेलमा कन्काई झापाले पाँचथरलाई ३–० ले हराएर अन्तिम चार सुरक्षित गरेको छ । झापाबाट दोस्रो मिनेटमै सरिता शेर्पा र ३१ औं मिनेटमा कुसुम खतिवडाले गोल गरेका थिए । खेलको ५२ औं मिनेटमा झापाका सम्झना लावती (मुना) ले तेस्रो गोल गरिन् । यस खेलमा वुमन अफ द म्याच सम्झना लावती घोषित भइन् । शुक्रबार धरान महिला फुटबल टिमविरुद्ध मोरङ ४–२ ले विजयी भयो । यो खेलमा वुमन अफ द म्याच मोरङकी पवित्रा मगर घोषित भइन् । आइतबार चौदण्डी नगरपालिका उदयपुर र कर्णसिंह सोनाम फुटबल क्लब ताप्लेजुङबीच प्रतिस्पर्धा हुनेछ ।